[image: ]

										
KORONAPANDEMIEN SOM GRUNNLAG FOR REFORHANDLING AV KONTRAKT 
· Force majeure, betalingsutsettelse, rabatter, kontraktsvilkår, offentlige anskaffelser




1. Innledning

Koronapandemien har ført til at enkelte markedsaktører opplever en utfordrende økonomisk situasjon. Disse utfordringene kan være forbundet med kundefrafall, økte transportutgifter, redusert tilgang til råvarer, endringer i råvarepriser, endringer i valutakurser, sykefravær/karantene osv.

I en slik situasjon vil en markedsaktør søke å minimere sine utgifter og maksimere sine inntekter. Mange av Samfunnsbedriftenes medlemmer har kontrakter med markedsaktører som i dag opplever økonomiske utfordringer og flere har fått henvendelser med spørsmål om å gi rabatter eller reforhandle avtaler til fordel for aktøren. 

Det kan også forekomme situasjoner der en Samfunnsbedrift eller en kontraktspartner ikke kan oppfylle sin del av en kontrakt som følge av virkninger av Koronapandemien. I en slik situasjon kan man komme i ansvar etter kontrakten, men det kan også være at man går fri fra slikt ansvar etter reglene om såkalt «force majeure».  

Hvordan medlemmene i Samfunnsbedriftene bør møte en forespørsel om endring i kontrakt fra en markedsaktør kommer an på om vi er på et område der det offentlig eide selskapet opptrer som markedsaktør (i konkurranse på markedet) eller er underlagt et selvkostregime. Det vil også ha betydning for spillerommet om kontrakten springer ut av en offentlig anskaffelse. 

Det vil under kort redegjøres for hvordan man kan/bør forholde seg til en anmodning om å endre vilkårene i en kontrakt 


2. Reforhandling av kontrakt

2.1 Reforhandling av kontrakt i et ordinært kontraktsforhold

I følge «store norske leksikon» er en kontrakt en avtale mellom to eller flere parter som går ut på å stifte rett og plikt for partene. En kontrakt kan være muntlig eller skriftlig og kommer i stand ved at en part aksepterer et tilbud fremsatt av den andre parten.  

Fra tid til annen vil det kunne skje at en eller begge parter i en kontrakt har behov og ønske for å endre kontrakten. Et behov for å reforhandle kontrakten kan oppstå dersom kontrakten ikke lenger er tilpasset en eller begge parters behov. Dette kan skyldes at den ene parten har fått et endret tjeneste eller varebehov eller det kan skyldes en konkret hendelse som gir et negativt utslag for partene. 

Dersom en part ønsker å reforhandle avtalen er det naturlig å se hen til kontrakten selv og hvorvidt den sier noe om handlingsrommet. Enkelte kontrakter kan gi en rett til å justere kontrakter for eksempel i forhold til konsumprisindeksen. Andre kontrakter vil kunne inneholde såkalte reforhandlingsklausuler – ofte kalt «hardship» klausuler. 

Slike klausuler finner man gjerne i større, langsiktige kontrakter som for eksempel entreprisekontrakter og større kontrakter som følger offentlige anskaffelser. Denne type klausuler gir gjerne føring på at partene skal vurdere reforhandlingene med et åpent sinn og oppmuntrer partene til reelle og konstruktive forhandlinger. 

Dersom kontrakten ikke gir grunnlag for reforhandling er det utgangspunktet at avtaler skal holdes. Partene bærer selv risikoen for de avtalevilkår de har akseptert. En kontraktspart kan allikevel alltid be om en reforhandling av kontrakten og det vil ikke sjelden være i begge parters interesse at man kommer til enighet.

Det vil til syvende og sist være markedssituasjonen og styrkeforholdet mellom partene som avgjør om det er grunnlag for en reforhandling og hva resultatet av en eventuell forhandling blir.


2.2 Forholdet til statsstøtteregelverket

Samfunnsbedriftene har vært i kontakt med Næringsdepartementet for å få en nærmere avklaring på hvilke rammer som gjelder når et offentlig eid selskap skal vurdere henvendelser fra aktører som ønsker rabatt, betalingsutsettelse mv. Samfunnsbedriftene ønsket spesielt å avklare hvorvidt statsstøtteregelverket står i veien for at våre medlemsbedrifter kan inngå avtaler med sine kontraktspartnere om for eksempel reduserte priser, betalingsutsettelse eller andre justeringer av kontraktsforpliktelser.

Departementet har understreket overfor Samfunnsbedriftene at der offentlig eide selskap opptrer som en markedsaktør, for eksempel ved å leie ut eiendom, må de også kunne benytte de samme virkemidlene som andre markedsaktører. Når det skjer en så dramatisk hendelse som utbruddet av Covid 19, er det ikke urimelig at en av partene kan måtte jenke på kontraktsvilkårene. Endringer som ligger innenfor rammene av kontrakten eller norsk kontraktsrett/avtalerett og således besluttes på markedsmessige vilkår, er akseptable statsstøtterettslig. 

Når det gjelder for eksempel prising av kaiavgift på havneområdet eller prising for håndtering av næringsavfall på avfallsområdet skjer prissettingen på lik linje med og i konkurranse med markedet for øvrig. Følgelig vil hver enkelt virksomhet selv kunne vurdere, ut i fra en forretningsmessig tilnærming, om det er grunnlag for en eventuell reforhandling av kontrakt. Vurderingen vil avhenge av både den lokale markedssituasjonen, egen økonomi og kontraktspartens økonomiske situasjon. 

Samfunnsbedriftens medlemmer omfatter mange ulikeartede tjenester, ulike kunder og forretningsmessig fremforhandlede avtaler av ulik karakter. Hver enkelt virksomhet må derfor vurdere om det er grunnlag for å reforhandle kontrakten ut fra sine egne forutsetninger.

2.2.	Reforhandling av kontrakt etter en offentlig anskaffelse

Også bedrifter som har fulgt reglene om offentlige anskaffelser og deretter inngått en kontrakt om kjøp av en tjeneste eller vare kan, på visse vilkår, reforhandle en kontrakt. Eventuelle justeringer i kontrakten må i slike tilfeller ligge innenfor de begrensninger som følger av reglene om offentlige anskaffelser.  

For endring av kontrakt etter anskaffelser som har fulgt anskaffelsesforskriftens (FOA) del II, gjelder FOA § 11-2 og for endringer av kontrakt etter anskaffelser som har fulgt FOA del III gjelder FOA § 28-
1.[footnoteRef:1] [1:  EØS terskelverdier: https://www.anskaffelser.no/avtaler-og-regelverk/terskelverdier-offentlige-anskaffelser
] 


Hovedregelen for kontrakter inngått etter reglene i FOA § 11-2 (del II), er at man kan foreta endringer i kontrakten som ikke er vesentlige. I henhold til vurderingstemaet som angis der, er utgangspunktet at «en endring er vesentlig dersom den fører til at innholdet i kontrakten blir vesentlig forskjellig fra den opprinnelige kontrakten.»

For endringer etter FOA § 28-1 (del III) angir FOA § 28-1 når det er anledning til å endre vilkårene i en kontrakt. Bestemmelsen åpner for:
a) endringer som følger av en endringsklausul. 
b) endringer som gir en prisøkning lavere enn EØS-terskelverdiene jf. FOA 5-3 eller lavere enn 10 % av opprinnelig kontraktsverdi for vare og tjenestekontrakter eller 15 % for bygg og anleggskontrakter. 
c) endringer som er nødvendige som følge av omstendigheter som en aktsom oppdragsgiver ikke kunne forutse. 
d) endringer, uavhengig av verdi, som ikke er vesentlige.

FOA § 28-2 angir når en endring er å anse som en vesentlig endring. 

Etter FOA § 28-2 vil en endring alltid være vesentlig dersom den:

a) gjelder nye betingelser som, dersom de hadde vært en del av den opprinnelige konkurransen, ville ha ført til at andre leverandører potensielt kunne ha deltatt, eller at oppdragsgiveren kunne tildelt kontrakten til en annen leverandør, 

b) 	endrer kontraktens økonomiske balanse til fordel for leverandøren,

c) 	utvider kontraktens omfang betydelig eller

d) 	gjelder skifte av leverandøren i andre tilfeller enn dem som er nevnt i § 28-1 første ledd bokstav e.

Adgangen til å gjøre endringer i kontrakten anses generelt å være noe større for anskaffelser som har fulgt FOA del II enn FOA del III. 

Det er oppdragsgivers behov som står sentralt og som må begrunne en endring i kontrakten etter disse bestemmelsene. Dette innebærer for eksempel at dersom det er viktig for oppdragsgiver at kontrakten blir oppfylt, kan for eksempel økt pris aksepteres dersom vilkårene i bestemmelsen for øvrig er oppfylt. 

For mer informasjon om endringer i kontrakt som følger en anskaffelse, les Samfunnsbedriftens artikkel ved å trykke her.

For å lese regjeringens artikkel om Covid-19 og anskaffelsesregelverket, trykk her.

For veilederen til anskaffelsesforskriften (FOA), trykk her.

Fra anskaffelser.no sin veileder om gjennomføring av anskaffelser under korona pandemien trykk her. 


2.3 Force majeure 

Som nevnt innledningsvis i dette notatet er utgangspunktet etter norsk rett at avtaler skal holdes og at den enkelte kontraktspart må ta høyde for mulige endringer i markedet. «Force majeure» er et unntak fra denne hovedregelen og forutsetter at det foreligger ekstraordinære og upåregnelige omstendigheter, utenfor partenes kontroll, som hindrer en eller begge parter i å oppfylle kontrakten. En force majeure-situasjon defineres som en «tvingende ytre årsak som berettiger noen til å unnlate å oppfylle sin forpliktelse». Typisk eksempler på slike omstendigheter vil være naturkatastrofer, krig, og eksport- og importforbud.
Mange kontrakter (kanskje de fleste) vil ha en klausul som regulerer hva som gjelder ved force majeure. En slik klausul vil innebære at partens manglende oppfyllelse av kontrakt ikke er å anse som mislighold, så lenge force majeure-situasjonen vedvarer. Når force majeure-hendelsen bortfaller vil partenes plikt til å oppfylle kontraktsvilkårene inntre igjen. 

Dersom kontrakten ikke regulerer denne type hendelser vil force majeure allikevel kunne påberopes av avtalepartene, ettersom regelen om force majeure er etablert som en ulovfestet regel. 

Det at både WHO og norske helsemyndigheter har definert korona-utbruddet som en pandemi, innebærer en bekreftelse på at dagens situasjon er å anse som ekstraordinær og det må kunne legges til grunn at omfanget og konsekvensene av Covid-19 ikke var påregnelig for noen måneder siden. Selv om pandemien innebærer at det foreligger en ekstraordinær hendelse må det vurderes konkret om hendelsen innebærer en oppfyllelseshindring (i forhold til kontrakten) som ikke kan løses på en rimelig måte, og videre om dette var upåregnelig for avtaleparten. 

Det er altså ikke tilstrekkelig at det har inntrådt en force majeure-situasjon i samfunnet. Kontraktsrettslig gjelder dette rettsgrunnlaget bare så langt virkningene av denne hendelsen gjør det umulig å oppfylle hele eller deler av avtalen. 
Dette innebærer for det første at så snart situasjonen er endret, må kontraktsparten ta opp igjen avtalen og handle etter forpliktelsene som er regulert i den.
For det andre, inneholder forbeholdet om virkningen av situasjonen en forpliktelse for kontraktsparten til å se på muligheter for å overvinne følgene av force majeure-hendelsen. Det er ikke mulig å si noe generelt om hvor langt en slik plikt strekker seg. Her må det foretas en konkret og individuell vurdering av det enkelte kontraktsforholdet.
Dersom man, etter å ha vurdert virkningene av situasjonen for kontraktsoppfyllelsen, og om parten har gjort det som er naturlig å forvente for å begrense virkningen, kommer til at det er en force majeure-situasjon, er det slik at begge parters forpliktelser opphører inntil situasjonen endrer seg. Med andre ord; den som leverer varer, fritas for leveringsforpliktelsen, og den som betaler for varer, fritas for betalingsforpliktelsen.



2.4 Force majeure i offentlige anskaffelser

Også for kontrakter som følger av en offentlig anskaffelse vil pandemien og påfølgende tiltak fra myndighetene kunne medføre at det det blir vanskelig å oppfylle kontraktsvilkårene. Det kan være flere grunner til dette, men typiske forhold vil være utfordringer knyttet til vareflyt, tilgjengelighet til råvarer, valutasvingninger mm.
2.3.1	Kontrakter inngått før pandemien
For anskaffelser og kontrakter inngått før pandemiens utbrudd vil det være den alminnelige kontraktsretten som gjelder. Partenes forpliktelser vil derfor bero på en tolkning av hver enkelt kontrakt. 

En force majeure klausul kan dermed påberopes for eksempel ved forsinket eller manglende levering av varer. I bygge og anleggsentrepriser er det ikke uvanlig at force majeure klausuler gir rett til fristforlengelse dersom videre arbeid hindres. I slike avtaler er offentlige påbud og forbud dessuten ofte nevnt som eksempler på force majeure. Et offentlig påbud om stenging av virksomheten vil derfor kunne gi rett til fristforlengelse. 

Enkelte kontrakter kan også gi anvisning på vederlagsjustering som en følge av myndighetspålegg. Typiske myndighetspålegg kan være pålegg om å stenge virksomheten av smittevernhensyn. Dersom endringene, for eksempel vederlagsjusteringene, følger av endringsklausuler i kontrakten vil det ikke være i strid med anskaffelsesreglenes forbud mot vesentlige endringer (se pkt 2.2.) så fremt ikke anskaffelsens overordnede karakter endres.

Et viktig unntak gjelder for større endringer i gjeldende kontrakter. I følge anskaffelsesregelverket (FOA § 28-1) åpnes det for større endringer i kontraktsvilkårene «som anses nødvendige som en følge av omstendigheter som en aktsom oppdragsgiver ikke kunne forutse.» 

Det forutsettes i så fall at anskaffelsens karakter ikke endres og at prisøkningen ikke overstiger 50 % av den opprinnelige kontraktsverdien. Etter Samfunnsbedriftenes vurdering ligger det her et handlingsrom for våre medlemmer og deres kontraktspartnere ettersom koronapandemien vil utgjøre en omstendighet som oppdragsgiver umulig kunne forutse ved kontraktsinngåelse.   

Koronapandemien kan i enkelte tilfeller gi grunnlag for å forlenge eksisterende kontrakter. Forutsetningen er at forlengelsen ikke varer lenger enn nødvendig og at den bare gjelder den delen av kontrakten som er nødvendig for virksomheten å anskaffe.


2.3.2	Der leverandøren har inngitt tilbud, men det ikke er inngått kontrakt før pandemien

Dersom man er i ferd med å gjennomføre en offentlig anskaffelse og leverandørene har inngitt et tilbud er utgangspunktet at tilbudet er bindende for leverandøren. Kontraktsvilkårene er endelige og kan ikke forventes endret dersom selskapet skulle akseptere tilbudet. Det er allikevel grunn til å tro at en leverandør vil kunne påberope seg force majeure etter kontrakten, dersom dette er regulert her. Dersom det legges til grunn at det foreligger force majeure vil dette medføre at manglende kontraktsoppfyllelse ikke kan anses som mislighold og det kan, dersom dette er regulert i kontrakten, også medføre krav om vederlagsjustering. 




2.3.4	Avlysning av konkurransen på grunn av pandemien

Som oppdragsgiver kan man avlyse en konkurranse dersom det foreligger saklig grunn, jf. FOA 10-4 og 25-4. Det kan være saklig grunn til å avlyse dersom oppstår forhold du ikke kan forutse. 

Det må understrekes at man som oppdragsgiver kan blir erstatningspliktig for en leverandørs negative kontraktsinteresse, altså de kostnadene leverandøren hadde ved å delta i konkurransen. 

[bookmark: _GoBack]For at en leverandør skal ha krav på erstatning for den positive kontraktsinteressen, altså det leverandøren taper på å ikke bli tildelt kontrakten, må avlysningen skyldes en feil hos oppdragsgiver som denne kan lastes. Det må også være årsakssammenheng mellom feilen og tapet av oppdrag for leverandøren. En erstatning for den positive kontraktsinteressen kan derfor synes mindre sannsynlig dersom pandemien er grunnen til at konkurransen avlyses. Pandemien og eventuelle konsekvenser for oppdragsgivers behov (for anskaffelsen) ligger utenfor oppdragsgivers kontroll. 



2.3.3	Kontrakter inngått etter pandemien

For kontrakter som inngås nå og fremover vil dette være annerledes. For disse kontraktene vil man være kjent med at pandemien vil kunne vanskeliggjøre oppfyllelse av kontrakten. Det oppfordres derfor til at partene tar dette i betraktning ved inngåelse av kontrakt, og eventuelt regulerer nærmere partenes rettigheter og plikter dersom det forventes at kontrakten ikke kan oppfylles som forutsatt. 

2.5 Direkte- og hasteanskaffelser som følge av koronapandemien

Koronapandemien kan for enkelte gjøre det umulig for oppdragsgiver å overholde anskaffelsesregelverkets ordinære frister. Etter FOA 20-2 (1) er fristen i en anbudskonkurranse 30 dager. Dersom det haster, slik at det er umulig å overholde den ordinære fristen, åpner FOA 20-2 (3) for at fristen kan forkortes til 15 dager. 

I henhold til FOA § 13-3, bokstav E, kan det ved gitte omstendigheter gjennomføres en konkurranse med forhandling uten forutgående kunngjøring. Nærings- og fiskeridepartementet har uttalt at innkjøpsbehov som følge av en pandemi kan gi grunnlag for å benytte denne prosedyren. Kommisjonen har utgitt en veiledning for slike tilfeller, les mer her.

Kontrakter inngått etter denne bestemmelsen er bare ment for å dekke oppdragsgivers behov i en overgangsperiode. Omfanget og varigheten av de kontraktene som inngås må derfor ikke være mer omfattende enn nødvendig. 

Dersom det er umulig å gjennomføre en konkurranse med forhandling uten forutgående kunngjøring åpner FOA 13-4 for at oppdragsgiver kan gjennomføre en direkte anskaffelse. Det understrekes at dette unntaket er strengt og skal kun brukes dersom det er strengt nødvendig. Unntaket kan for eksempel tenkes benyttes dersom det er nødvendig der en forsinkelse kan være til skade for menneskers liv og helse. 
   




2.6 Reforhandling på selvkostområdet

Det understrekes at det ikke er anledning til å innvilge rabatter på selvkostområdet. Etter prinsippet om selvkost skal gebyret tilsvare den utgift virksomheten har hatt tilknyttet det gebyret gjelder. Dette innebærer at det for eksempel ikke er anledning til å gi rabatter på farvannsavgift eller gebyret for husholdningsavfall.

